Papersnake/gushiwen huggingface dataset:
王祁连先生书荐相士
申佳允（明代）

有客楚中来，叩门投双鲤。为谁寄书邮，云是王夫子。

夫子令邯郸，四野歌乐只。风尘髫稚中，期予天下士。

发祥扁敝庐，母节扬闾里。感此覆载恩，而敢忘没齿。

凫飞入长安，天涯真尺咫。今春解组归，扼腕遭谗毁。

梦魂楚山遥，捧读胡不喜。大业勖千秋，低眉欲愧死。

叮咛寄书人，相士莫踰此。惭予骨气酸，握手怜相视。

贫更苦赠贻，无计充行李。东郭一相招，浊酒淡于水。

尺素悬斋头，如坐春风里。
山亭晚眺用陶韵
谢迁（明代）

山中多白云，深谷芝可采。吾慕陋巷贤，箪瓢乐不改。

尘世饶风陋，桑田倏成海。人寿知几何，河清讵能待。

淡薄顺吾常，庶矣寡尤悔。
跋衡山曾尉持示秀溪翰墨
李曾伯（宋代）

故人木已拱，妙墨尚春温。
三复家庭语，一如樽酒论。
竹林毋负籍，兰砌要追元。
宝此犹圭璧，流芳在后昆。
思佳客
高观国（宋代）

有约湖山却解襟。昼眠占得一庭深。树边风色寒滋味，愁里年庭雁信音。

惊楚梦，听瑶琴。黄花尚可伴孤斟。断云万一成疏雨，却向湖边看晚阴。
句
杜耒（宋代）

尘事分清事。
观音真赞 其一
释慧空（宋代）

此菩萨，从闻思修入三摩地，于一身现千手眼。明乎无所不照，无所不明。

东山老汉，不免随泥作佛。南无观世音菩萨，南无大慈悲菩萨。
莫子宪中奉挽歌词三首 其三
葛胜仲（宋代）

令子承家学，诸儒拥后尘。无双问江夏，第一擢平津。

宣谕传黄甲，褒称对紫宸。公师有追贲，行庆密章新。
家学书怀 其一
吕颐浩（唐代）

儒林从昔蔼英猷，蚤步亨衢孰比俦。四坐俊翘环策府，一时名位冠瀛洲。

九苞丹凤标文采，五总灵龟擅智谋。东观退朝何所似，广文诗健欲凌秋。
忆闷令
仇远（元代）

岸柳丝丝青尚浅。渐春归吴苑。缭垣不隔花屏，爱翠深红远。

瞥地飞来何处燕。小乌衣新翦。想芹短、未出香泥，波面时时点。
二郎神 以亡室所礼水月大全像施圣因寺
周之琦（清代）

绀纱幔卷，尚拂面、穗烟轻飏。记锦轴薰香，圆仪窥粉，不许蛛丝罥网。

丈室天花成何事，但做尽、人间惆怅。怜玉骨渐消，金经犹诵，雪衣空葬。

凝想。西湖去后，月轮无恙。问幻劫匆匆，相思铅水，可似铜仙露掌。

夕磬听残，晓钟敲罢，谁见妙莲曾放。霜镜展、剩有凌波翠履，夜深来往。
筑城词
张籍（唐代）

筑城处，千人万人齐把杵。
重重土坚试行锥，军吏执鞭催作迟。
来时一年深碛里，尽著短衣渴无水。
力尽不得抛杵声，杵声未尽人皆死。
家家养男当门户，今日作君城下土。
再次韵
苏颂（宋代）

上尊百倍胜新丰，御茗珍兼大小龙。
颁赉并蒙中使降，捧持犹小守臣封。
露芽轻嫩研香馥，云朵纤浓印迹重。
拜赐频繁何以报，惟坚名节比寒松。
石头城
释元肇（宋代）

西风动古情，更上石头城。一片斜阳外，几番曾力争。

天青云破碎，草碧鹭分明。寂寞潮回处，如今亦耦耕。
物理六言 其五
林希逸（宋代）

蚯蚓两头是性，桃花一见不疑。了得葛藤三昧，却参芣苢诸诗。
送王介甫知毗陵
梅尧臣（宋代）

吴牛常畏热，吴田常畏枯。
有树不荫犊，有水不滋{左禾右刍}。
孰知事春农，但知急秋租。
太守追县官，堂上怒奋须。
县官促里长，堂下鞭扑俱。
不体天子仁，不恤黔首逋。
借问彼为政，一一何所殊。
今君请郡去，预喜民将苏。
每观二千石，结束辞国都。
丝鞯加锦缘，银勒以金涂。
兵吏拥後队，剑挝盛前驱。
君又不若此，革辔陪泥乌。
欵行问风俗，低意骑更驽。
下情靡不达，略细举其麤。
曾肯为众异，亦罔为世趋。
学诗闻已熟，爱棠理岂无。
庆长叔招饮一桮，未釂，雪声璀然。即席走笔
杨万里（宋代）

长廊尽处绕梅行，过尽风声得雪声。
醉里不愁飘湿面，自舒翠袖点琼英。
西江月·楚塞残星几点
仇远（元代）

楚塞残星几点，关山明月三年。长亭犹有竹如椽。可惜中郎不见。折柳新愁未歇，落梅旧梦谁圆。何人吹向内门前。一片鹧鸪清怨。
长安府舍十咏 其二 凉榭
韩琦（宋代）

忠闵规摹壮，耽然大厦开。无时佳燕在，正暑好风来。

池面飞泉落，林端畏景回。谁知仙府路，琼室与瑶台。
送陈先生还嵩山
郑韫玉（唐代）

玉台金阙□微微，仙鹤联翩何岁归。欲识人间相望处，嵩高山上白云飞。
以石芥送刘韶美礼部刘比酿酒劲甚因以为戏
陆游（宋代）

古人重改阳城驿，吾辈欣闻石芥名。
风味可人终骨鲠，尊前真见鲁诸生。
辇下冬暮咏怀
郑谷（唐代）

永巷闲吟一径蒿，轻肥大笑事风骚。烟含紫禁花期近，

雪满长安酒价高。失路渐惊前计错，逢僧更念此生劳。

十年春泪催衰飒，羞向清流照鬓毛。
新正雪行宛陵道中
田榕（清代）

山转劳劳且莫论，双羊风雪正销魂。一杯小贳茅柴酒，身在梅花溪上村。
晨起登寺阁前山为雾覆微露山麓宛如平远偶书
张嵲（宋代）

日出雾犹重，微茫认山麓。
远目疑可穷，澶漫如夷陆。
韶序日已深，时禽啭幽谷。
青林不受春，景气润修竹。
日晴烟光乱，风澹水容渌。
闽岭农事初，荒泉被山曲。
耒耜没深泥，凫鸭讙相逐。
躬耕记往年，遭乱成羇束。
故园隔山河，桑柘犹在目。
丘陇谅荒芜，春归惟灌木。
囚拘怆兹晨，傥徉悲前躅。
缘情固攀援，理会何桎梏。
且寄终日閒，玩此春苗绿。
山间桃花盛开
程公许（宋代）

槿篱绳屋间桃花，晴日蒸红片片霞光。
物色为人揩病眼，乱山深处诧奢华。
念奴娇·游京口竹林寺
陈维崧（清代）

长江之上，看枝峰蔓壑，尽饶霸气。狮子寄奴生长处，一片雄山莽水。怪石崩云，乱岗淋雨，下有鼋鼍睡。层层都挟，飞而食肉之势。
只有铁瓮城南，群山嬴秀，画出吴天翠。绝似小乔初嫁与，顾曲周郎佳婿。竹院盘陀，松寮峭蒨，最爱林皋寺。徘徊难去，夕阳烟磬沉未？
贺新郎（海棠次刘草窗韵）
曹休齐（宋代）

旧事凭谁诉。记锦宫、初试农妆，前身天女。玉辇行春娇待夜，浴殿温泉轻注。一点点、猩红啼吐。绣幄篝香春睡足，细温存，怕遣惊风雨。春梦散，黯凝伫。

韶华寂寞今何许。想故宫、柳亦凝愁，倚栏停舞。欲趁啼鹃归月下，可奈川回山阻。倩万里、鹄来衔子。工部无诗虽结恨，道无香、更恨痴人语。拌绝艳，付黄土。
颂古二十五首
释崇岳（宋代）

水急鱼行涩，峰高鸟不栖。
世情看冷暖，人面逐高低。
宿寺
徐照（宋代）

古殿清灯冷，虚堂叶扫风。
掩关人迹外，得句佛香中。
鹤睡应无梦，僧谈必悟空。
坐惊窗欲晓，片月在林东。
寒食日儿辈游尼庵戏作
张嵲（宋代）

杂英满树春欲过，修竹参云万余个。
头陀云顶出迎宾，恐是当时刘铁磨。
见信民旧书有感
吕本中（宋代）

蜗涏狼籍阁残书，仿佛黄公旧酒垆。试问东山谢安石，不知能似此人无。
相见坡
朱方增（清代）

四夫前导牵以縆，升者四耦偕之登。二十四足相凌兢，如螺旋然如猱升。

又如脱鞲扬秋鹰，忽然置身碧云里。凹凸一峰对面起，中阻深溪不见底。

当其盘折山之趾，两坡相距几百里。至此祇隔尺有咫，可惜盈盈阻一水。

彼峰行人以手招，此间舆者声嘈嘈。相望不愁延颈劳，罡风簸荡车摇摇。

青天甚近风逾骄，吹堕彼山良足豪。自是造物巧布置，忽远忽近眩人意。

故乡回首青山多，相见相见奈尔何。
送东林圭老游闽五绝句 其四
韩驹（宋代）

直自三湘到七闽，无人不道竹庵名。诗如雪窦加奇峭，禅似云居更妙明。
相和歌辞。团扇郎
刘禹锡（唐代）

团扇复团扇，奉君清暑殿。秋风入庭树，从此不相见。

上有乘鸾女，苍苍虫网遍。明年入怀袖，别是机中练。
论董书绝句 其七
张照（清代）

涌出华严自在云，秀华叶叶漾秋旻。了知不作烟豪相，八法如来属此君。
九曲櫂歌十首
白玉蟾（宋代）

闻道谁知铁笛声，石崖轰裂老龙惊。
当年人已服丹去，千古荒亭秋草生。
和永叔小饮怀同州江十学士
韩维（宋代）

翰林文章伯，好古名一世。
家无金璧储，所宝书与器。
北堂冬日明，有朋联骑至。
新樽布几案，二鼎屹先置。
大鼎葛所铭，小鼎泽而粹。
坐恐至神物，光怪发非次。
群贤刻金石，墨本来四裔。
纷穰罢卷轴，指擿辨分隶。
其中石赞藏，家法非一二。
精庄与飘逸，两自有余意。
兴来辄长歌，欢至遂沉醉。
瘢饥足箪飘，韩饮尚文字。
乃知内可乐，不必钟鼓贵。
温温江冯翊，兹理久所诣。
赋诗多雅言，嗜酒见淳气。
岁晏不在席，使我长叹喟。
颂古五首 其四
释惟照（宋代）

千尺丝轮直下垂，一波才动万波随。江上晚来堪画处，渔人披得一蓑归。
衡门
释文珦（宋代）

铁锡已高悬，残山剩水边。
算年齐易卦，写梦入诗篇。
介癖游从少，幽深景物偏。
衡门终日掩，吾自守吾玄。
题小画
童冀（明代）

乔林出华构，落日几凭阑。十载干戈后，伤心画里看。
昭江寿曼公四十 其二
钱澄之（清代）

年纪参差雁字斜，同时须鬓老天涯。围棋共许饶安石，披衮行看迈仲华。

夜洗砚山聊作活，昼乘钓艇且为家。主恩十召君应起，莫恋沧江负白麻！
题吴城山
文天祥（宋代）

龙行人鬼外，神在地天间。
彭蠡石砮出，洞庭商舶还。
秋风黄鹄阔，春雨白鸥闲。
云际青如粟，河流接海山。
宿紫极宫
米芾（宋代）

重柯交荫动尘容，蓬阆仙家住水宫。道士神升金阙下，天君光降玉虚中。

朱鬃笔定超凡箓，碧简书传避世翁。三夕临风醒病骨，钧天冉冉梦魂通。
彼县吏
石介（宋代）

嗟乎嗟乎彼县吏，剥肤椎髄民将死。
夏取麦兮秋取粟，笞匹红兮杖匹紫，
酒臭瓮兮肉烂床，马馀梁兮犬馀气。
雀腹鼠肠容几何，虎噬狼贪胡无已。
題磨崖碑
范成大（宋代）

浯溪一峰插天齐，上有李唐中興碑。
肃宗勳鄴愈烜赫，次山文字真崛奇。
我昔为州坐兩載，吏鞅束縛马就羈。
咫尺名山不可到，抱恨常若有所遺。
兹游得遂償素願，況有文字古一夔。
周遭巖壑尋勝迹，摩挲石刻立多時。
野僧半解知人意，滿巵笑岘酒一杯。
栖霞岭
周端臣（宋代）

九折崎岖入杳冥，苍崖中断见云生。
著身高处不知险，回首省时方始惊。
半岭雷奔空石堕，满山花发晓霞明。
世间岂是无平地，何事吾侬爱此行。
秋怀次童中州韵四首 其二
叶颙（元代）

长空好明月，灿烂今夕晴。万里皆月色，四顾无人声。

徘徊下青松，照我茅屋明。我望长叹息，悠然万感生。

取杯挹清光，和此松露倾。咽之清肺腑，快我平生情。
随州钱相公挽歌三首
梅尧臣（宋代）

昔日伤归国，今朝叹举輀。
忧愁传楚些，殄悴感周诗。
文草明时访，忠言故吏知。
居常呜咽涕，翻作众人悲。
贤者之孝二百四十首·鲁恭
林同（宋代）

可能来太学，即得誉诸儒。
岂以习诗苦，应云与母俱。
次韵周秀实过草堂夜话
王庭圭（宋代）

舍北云生天一隅，短檠细雨夜窗虚。铜炉瀹茗助清冷，玉麈论文愧阔疏。

落齿驹儿应有种，秃毫锥子尚中书。山城忽遇高轩过，不避席门江上居。
十一月后庭梅花盛开
蔡襄（宋代）

迎腊梅花无数开，旋看飞片点青苔。
幽香粉艳谁人见，时有山禽入树来。
迷楼
赵公豫（宋代）

大业繁华地，荒凉一梵宫。烟云犹夙昔，粉黛已成空。

今古兴亡事，循环宇宙中。知人与论世，端属在儒衷。
和君时叔宜睡 其二
彭汝砺（宋代）

庄子蘧蘧梦蝴蝶，尹生昔昔睡呻呼。吾游直在诸方外，不但无忧乐亦无。
题杨总卿鹿冈庵
章粲（宋代）

客行鹿冈暮，四顾秋满目。
涧碧烟草滋，林黄霜橘熟。
归鸟各东西，啼螀相断续。
愁心浩难留，故山正幽独。
已卯老人生旦
陈文蔚（宋代）

今朝酒熟吾翁喜，又见生朝会邻里。
虽无盘馔罗膻劳，情话从容自嘉旨。
人生富贵固足乐，惟有工年难得似。
恬於世味心自闲，赢得庞眉更儿齿。
晨兴再拜启阿爹，从古昭昭是天理。
不因为善天降佑，何以康宁膺寿祉。
称觞膝下列儿孙，虽说居贫良亦美。
从今都不记春冬，只肖岁月将时纪。
束书但愿早还农，年年祝颂秋风里。
薛九公期请赋山水字诗
梅尧臣（宋代）

薛君堂悬山水字，请我试作山水诗。
呼童磨墨慰君意，强作安得有好辞。
昔年曾是杜陵客，东城水上横此碑。
字方数尺形势健，岂似取次笔画为。
东城父老语於我，推本刱自开元时。
不知当时何所用，费功鑱刻为瑰奇。
我去长安十载後，此石谁辇来京师。
苑中构殿激流水，暮春修禊浮酒卮。
是时祠臣出不意，酒半使赋或气萎。
日斜鸣跸不可驻，未就引去如鞭笞。
脱我幸得预此列，玉阶立写从然萁。
今虽下笔不称意，已书满幅令君嗤。
永遇乐（梅赠客）
南山居士（宋代）

满眼寒姿，桂蟾匀素，霜女同莹。野屋喷香，池波弄影，仿佛鸾窥野。一枝堪寄，天涯远信，惆怅塞鸿难倩。这情怀、厌厌怎向，无人伴我孤另。

风凄露冷。仙郎此夜，若许枕衾相并。解吐芳心，绸缪共约，学取双交颈。好天难遇，从今一去，荏苒后期无定。把柔肠、千萦万断，为伊薄幸。
游道林寺诗三首 其三
张嵲（宋代）

墟落生烟昼欲昏，乱山行尽到平原。雨馀叠嶂添新秀，水落寒沙见旧痕。

古寺有僧栖坏屋，遗斜无主自荒村。徘徊欲访当时事，黄叶惊风断客魂。
江头哭
吴屯侯（清代）

江头夜哭声呜呜，乡音仿佛越与吴。更闻醉骂哭随止，从此竟夜惟呼卢。

市门早开群妇走，白棓驱阿似雷吼。叱使沿街索酒钱，泪珠簌簌擎纤手。

自言生长深闺房，谁知万里投边疆。缠身铁械死不得，羞颜无处堪遮藏。

罪人之孥尽应殪，皇恩宥减等天地。男儿屠裂有余辜，那许蛾眉言节义。
咏史下·张华
陈普（宋代）

满耳羊车若不知，聋人何怪履危机。
中台星拆浑间事，哭杀旄头彗紫微。
村舍杂书
陆游（宋代）

舍南种胡麻，三日幸不雨，晨起亲按行，已见青覆土。
穷人如意少，喜色漏眉宇。
儿童勿惰偷，造物不负汝。
钱太医山水图
吴希贤（明代）

滟滟溪流剪剪霞，夕阳浦口白鸥沙。美人只在沧洲上，只尺相看隔藕花。
齿疾未平灸疮正作新诗又至奇韵难当暗忍呻吟
李昉（宋代）

春早移来渐渐芳，童儿盗笋最须防。
清阴羃羃低笼槛，翠影森森半出墙。
今对小窗殊不厌，长侵幽迳亦何妨。
十篇嘉句形褒咏，多谢高才秘阁郎。
士龙携二孙同弱侯过余解粽 其三
李贽（明代）

我本老而好学，故随真人东行。两家并生才子，自然常聚德星。
郊庙歌辞。五郊乐章。青郊迎神
佚名（唐代）

缇幕移候，青郊启蛰。淑景迟迟，和风习习。

璧玉宵备，旌旄曙立。张乐以迎，帝神其入。
彭宜义挽词 其二
楼钥（宋代）

籍甚清湘守，脩名所在闻。宦途资畏友，家训仰严君。

归路飞丹旐，长空惨白云。生刍不成奠，挥涕想江濆。
夏夜偶成
王淑（清代）

窣地湘帘夜气清，映阶碧草雨初晴。裁成白纻翻新曲，思与红莲订旧盟。

明月入怀摇绮扇，露华如雨湿桃笙。曲阑倚遍浑无语，照见幽情只短檠。
杨叔瓛地官挽歌六章 其五 惺惺泉
程敏政（明代）

一泓挑出浅沙间，照影如分镜里颜。知是吟魂长不散，月明来此弄潺湲。
邠州词献高尚书三首
李涉（唐代）

单于都护再分疆，西引双旌出帝乡。

朝日诏书添战马，即闻千骑取河湟。

将家难立是威声，不见多传卫霍名。

一自元和平蜀后，马头行处即长城。

朔方忠义旧来闻，尽是邠城父子军。

今日兵符归上将，旄头不用更妖氛。
次韵黎守毛抗屯田见寄
赵抃（宋代）

岷峨还是一川雄，我愧行春与欲同。乐国比年丰衍后，嘉朋终欲笑谈中。

沈黎太守初成政，蕃诏诸蛮悉向风。圣世唐虞流泽远，启行无复用元戎。
异鹊（并叙）
苏轼（宋代）

熙宁中，柯侯仲常通守漳州，以救饥得民。
有二鹊栖其厅事，讫侯之去，鹊亦送之，漳人异焉。
为赋此诗。
昔我先君子，仁孝行于家。
家有五亩园，幺凤集桐花。
是时乌与鹊，巢鷇可俯拏。
忆我与诸儿，饲食观群呀。
里人惊瑞异，野老笑而嗟。
云此方乳哺，甚畏鸢与蛇。
手足之所及，二物不敢加。
主人若可信，众鸟不我遐。
故知中孚化，可及鱼与豭。
柯侯古循吏，悃愊真无华。
临漳所全活，数等江干沙。
仁心格异族，两鹊栖其衙。
但恨不能言，相对空楂楂。
善恶以类应，古语良非夸。
君看彼酷吏，所至号鬼车。
颂古五十七首
释道昌（宋代）

奴儿婢子，十生九死。
於里不正，被外边使。
纵饶开口便函过头，未免浑身辊泥水。
辞举乡饮 其三
屈群力（明代）

水竹为邻白发，鹿麋同伴青藜。膏肓何堪远召，掩关长与云栖。
题僧禅院（一作题兴善寺英律师院）
马戴（唐代）

虚室焚香久，禅心悟几生。滤泉侵月起，扫径避虫行。

树隔前朝在，苔滋废渚平。我来风雨夜，像设一灯明。
送正上人归黄龙
释德洪（宋代）

道人泉南来，音姿颇纯美。观其略笑语，亦自饱风味。

相看坐终日，孤月堕止水。但见篆畦间，青烟行未已。

朝来忽去我，秋风动衣袂。试问安所之，笑指千峰里。

秋晚当相寻，结伴入层翠。
鹧鸪天·紫陌朱轮去似流
佚名（宋代）

紫陌朱轮去似流。丁香初结小银钩。凭阑试问秦楼路，瞥见纤纤十指柔。金约腕，玉搔头。尽教人看却佯羞。欲题红叶无流水，别是桃源一段愁。
六叔父生朝三首
项安世（宋代）

拂拂南薰入燕堂，兽炉清润酒尊凉。
筵开汤饼麦初熟，彩结茶花丝正香。
翠竹有孙添夏笋，红榴能笑发春妆。
都将造物无穷景，来与仙翁献寿觞。
乐府二首
晃冲之（宋代）

自摘酴醾满架空，拟将豪气敌春风。
欲知盏面玻瓈阔，看照红颜在酒中。
偈颂十首 其一
释德光（宋代）

口似血盆呵佛祖，牙如剑树骂诸方。而今死入阿鼻狱，看你如何孟八郎。
夜招周协律，兼答所赠
白居易（唐代）

满眼虽多客，开眉复向谁。少年非我伴，秋夜与君期。

落魄俱耽酒，殷勤共爱诗。相怜别有意，彼此老无儿。
后秋兴八首中秋十九日，暂回村庄而作 其四
钱谦益（清代）

起手曾论一着棋，明灯空局暗生悲。萧疏齿发凋残日，突兀乾坤赌赛时。

海水怒飞龙起急，天梁横截雁来迟。盘鍉大有中原约，酌酒加餐慰尔思。
初春雨霁有怀
俞明震（清代）

一峰相向晚崚嶒，霁色犹寒隔雾层。深竹饱听连夜雨，曲房初见照愁灯。

十年影事朦胧记，二月韶光浅淡增。正是江南好时节，海棠红蕊绽春冰。
题月岩
吴儆（宋代）

题诗山寺不胜多，人力争如造化何。
安得短篷岩下濑，长看清影照寒波。
次宫保戒轩靳公诗韵寄寿少博守溪王公
蒋冕（明代）

襟度渊然隘九州，济川功就等虚舟。名从晋国三槐著，身共睢阳五老游。

绿野林峦千古意，平泉松竹四时秋。不知图像凌烟者，出处输公几百筹。
酬通事舍人寓直见示篇中兼起居陆舍人景献
张九龄（唐代）

轩掖殊清秘，才华固在斯。兴因膏泽洒，情与惠风吹。

所美应人誉，何私亦我仪。同声感乔木，比翼谢长离。

价以陆生减，贤惭鲍叔知。薄游尝独愧，芳讯乃兼施。

此夜金闺籍，伊人琼树枝。飞鸣复何远，相顾幸媞媞.
王昭君
令狐楚（唐代）

锦车天外去，毳幕雪中开。魏阙苍龙远，萧关赤雁哀。
震山岩
陆经（宋代）

稍变春罗色，还追云壑游。
俯探青玉窟，傍挹翠绡流。
九夏日车冷，四时龙气浮。
婚沦今不见，钓叟浪垂钩。
甘州（饯草窗归霅）
张炎（宋代）

记天风、飞佩紫霞边，顾曲万花深。甚相如情倦，少陵愁老，还叹飘零。短梦恍然今昔，故国十年心。回首三三径，松竹成阴。

不恨片篷南浦，恨翦灯听雨，谁伴孤吟。料瘦筇归后，闲锁北山云。是几番、柳边行色，是几番、同醉古园林。烟波远，笔床茶灶，何处逢君。
临江赠高德音还粤 其二
何吾驺（明代）

何人袖里少明珠，借火持灯底事迂。若个红尘高坐客，不从尘外讨真如。
塞上逢卢仝
刘叉（唐代）

直到桑干北，逢君夜不眠。上楼腰脚健，怀土眼睛穿。

斗柄寒垂地，河流冻彻天。羁魂泣相向，何事有诗篇。
梅氏梅楼
郑上村（宋代）

山云楼头彻夜明，天风吹下读书声。
劝君莫把离骚读，见说梅花恨未平。
和韩毅伯求鹿皮韵
王炎（宋代）

文豹以皮豜以肉，鹿兼坐此命难赎。
梅花肤革充靴材，人恰跣行畏伤足。
送李文定移镇兖海诗
王曾（宋代）

锦标夺得曾相继，金鼎调时亦薦更。
并土儿童君再见，会稽章绂我偏荣。
主簿程同年和永平门诗再赋四绝因以赠别 其一
王十朋（宋代）

迂儒政事只平平，滥守鄱阳十里城。赖有同年更同事，公馀时作苦吟声。
泰山杂咏 其二 玉皇顶
王弘诲（明代）

缥缈丹梯入九重，玉皇于此秘灵踪。寻真直上朝元殿，身在蓬莱第一峰。
寒食前一日行部过牛首山七首 其六
杨万里（宋代）

捣蓝作雨两宵倾，生怕难乾急放晴。一路东皇新晒染，桑黄麦绿小枫青。
杂咏十首酬汪镇卿 其八
林景熙（宋代）

汉日落西崦，孤彗明中州。玄德负英猛，欲挽无万牛。

龙凤一已逝，斯人复安求。区区守江左，老此以菟裘。

大义固不识，卑哉孙仲谋。
和赵叔清蜡梅
王庭圭（宋代）

春入梅花村，蜡妆林影繁。香肌冒寒立，此意为谁存。

宫额半涂黄，要为出俗韵。不露冰雪姿，风流真素蕴。
奉酬杨侍郎十兄见赠之作
窦牟（唐代）

翠羽雕虫日日新，翰林工部欲何神。

自悲由瑟无弹处，今作关西门下人。
和仲咸诗六首之三和自咏
王禹偁（宋代）

玉经炎火竹经霜，却把刚肠变酒肠。
庾信悲哀休作赋，接舆歌曲且佯狂。
更谙丧乱灾为福，蕴蓄才华有若亡。
孤宦由来宜晚达，祝君霄汉路歧长。
和宣叔乞笋伽陀二颂
黄庭坚（宋代）

笋充庖，日百尾。
千角鹿，九首虺。
心生窍，浑沌死。
搜中林，撅稚子。
腹便便，老饕耳。
秋夜旅中
戴复古（宋代）

旅食思乡味，砧声起客愁。
夜凉风动竹，人静月当楼。
浮世百年梦，他乡几度秋。
店翁新酒熟，一醉更何求。
过苍梧
陶弼（宋代）

近海江声急，孤舟下杳冥。
峡泉飞暴雨，滩石走群星。
水有潇湘色，猿同巴蜀听。
令人思舜德，一望九嶷青。
秋虫叹
戴表元（宋代）

夏虫声渐微，秋虫声渐繁。
微物何所知，时至不得间。
嗟我镜中发，亦复就凋残。
凄然杂忧患，霜风埽茅菅。
反不如彼虫，自得草莽间。
所以达生士，逃名在空山。
客居虽云乐，不如早知还。
宫中词
武衍（宋代）

睡余罗袖印眉山，行傍妆台理坠鬟。
圣主忧勤排当少，犀樵鱼拨总成閒。
金菊对芙蓉
陆求可（清代）

潦水澄鲜，暮山紫翠，弋人遥指冥冥。正芦花如雪，秋老边城。

举冥明灭遥天字，寒江上、渔艇堪惊。去年行处，稻粱无恙，休更伤情。

中夜肃肃于征。任残荷乱苇，随处居停。向云中顾影，月下遗声。

潇湘一到无留意，空两岸、水碧沙明。避霜入塞，先花别楚，南北凄清。
早起
李龏（金朝）

远钟云际断，一雁度残河。闰气今年正，秋声昨夜多。

露花县茑蔓，风叶捲虫窠。坐结西游恨，南邻犹醉歌。
送淳轼二上座 其一
李彭（宋代）

密掩柴门断还往，道人履迹破苍苔。青灯相对语离夜，况复打窗风雨来。
西江月（二首。一连水东楼燕集、一泛舟）
葛胜仲（宋代）

艳曲醉歌金缕，朱门高耸铜环。中天楼观共跻攀。飞絮落花春晚。

低映绿阴朱户，斜拖素练沧湾。银钩华榜五云间。奕奕蛟龙字绾。
沁园春（为友人寿）
程正同（宋代）

富敌陶猗，才卑贾马，气吞曹刘。更妓娱安石，东山名胜，樽盈文更，北海风流。事冷千年，身兼八子，豪更伊谁与匹俦。应还笑，为天将降任，未欲东周。

优游。宁久淹留。管蓬矢桑弧志早酬。有棠棣联芳，庭萱不老，砌兰擢秀，蟾桂传秋。要颂椿龄，若将柏叶，婢膝奴颜应合羞。直须是，功名期会，同跨鳌头。
浣溪沙（寒食初晴东堂对酒）
毛滂（宋代）

小雨初收蝶做团。和风轻拂燕泥干。秋千院落落花寒。

莫对清泥追往事，更催新火续余欢。一春心绪倚阑干。
和同舍夏日四诗 其三 晨夜
程俱（宋代）

夜气接平旦，微凉生太虚。庭槐秋影动，檐月晓光馀。

执热宁无间，探汤固有初。斯须衔烛转，汗渍羽陵书。
和季弟韵二十首
刘克庄（宋代）

倘来事已付茫茫，朝野皆知故态狂。
视草偶曾称学士，看花未了失台郎。
贾生作赋先扬马，屈子分骚与景唐。
绝笔且宜高束起，要赓黄鹄和芝房。
观水
刘敞（宋代）

楚山积阴霖，百谷盛号怒。虎豹亡其曹，蛟龙失所据。

势排苍崖列，力与巨石注。顷刻浮青天，微茫浸高树。

兹城依平原，自古北悬瓠。垫溢安敢辞，漂浮实所惧。

禹功不可及，河伯欲谁恶。宁以蛙龟欢，姑为下民蠹。

筑防力不足，疏泻志犹慕。安得鞭冯蠵，从兹万里骛。
庆春宫·秋感
吴文英（宋代）

残叶翻浓，余香栖苦，障风怨动秋声。云影摇寒，波尘销腻，翠房人去深扃。昼成凄黯，雁飞过、垂杨转青。阑干横暮，酥印痕香，玉腕谁凭？
菱花乍失娉婷。别岸围红，千艳倾城。重洗清杯，同追深夜，豆花寒落愁灯。近欢成梦，断云隔、巫山几层？偷相怜处，熏烬金篝，销瘦云英。
谢齐屯田见惠诗什
宋庠（宋代）

东家华衮屡垂褒，倾耳幽兰郢唱高。
雪苑曳裾惭赋客，春塘飞笔见诗豪。
千金秦市文终贵，九秦钧天梦自劳。
他日海槎如犯斗，愿将孤跡托星曹。
徐仲常朝奉挽诗一首
刘一止（宋代）

岂弟临民契昔贤，政成终自弛蒲鞭。暮年三径师元亮，故国扁舟老计然。

北陌东阡遗杖履，后冈前道锁风烟。郎君秀美如圭璧，会有恩光贲下泉。
方时敏寄和诗复用韵报之并简季高理前止酒之语季高尝梦萧相国戒勿饮酒 其二
刘一止（宋代）

阮籍刘伯伦，嗜酒不知止。颠狂欲求名，此计真陋矣。

酒中有何好，正自未能已。愁来得暂驱，洞若适妙理。

我岂沈酣徒，公亦聊尔耳。世间等梦间，未悟彼易此。

阿高志得殊，家学自中垒。嗷嗷求独醒，今昨较非是。

无心穷酒圣，有意造诗史。自言古酂侯，告戒存密义。

逡巡若神授，恍惚类儿戏。不须更论酒，春梦本如醉。

我知昴星精，不管太白事。
过万里桥辛巳春仲二十五日送别先君于此俛仰四年不胜感怆
程公许（宋代）

涨绿平堤万里桥，安舆欲去此迟留。了知薪尽无馀火，犹复情迟认刻舟。

终古不磨方寸恨，深恩未有一分酬。回头菽水中年乐，拥袂汍澜涕莫收。
春贴子 其六
真德秀（宋代）

阳进阴消属此时，凝旒南面盍深思。微臣自愧无规谏，愿献元朝学士诗。
黛陀石马蹄砚
刘敞（宋代）

一片苍山石，遥怜巧匠心。能存辟雍法，宛是袅啼金。

气夺秋云湿，光含墨海深。鱼龙随醉笔，变化出幽岑。
卜算子
李处全（宋代）

春事忆松江，江上花无数。一枕匆匆醉梦中，芳草臞庵路。

携手度虹梁，洗眼看渔具。盐豉莼羹是处无，早买扁舟去。
偃王城
张耒（宋代）

蔓草悲风知几秋，黄桑晚叶野云愁。
偃王城下樵苏尽，犹有耕人指旧丘。
疏帘淡月 和黄伯成吴兴道中韵
邵亨贞（元代）

苍烟古木。渐暝入小溪，鸥鹭如玉。斜倚孤篷眺晚，毳裘寒肃。

秋娘渡口山横处，旧曾寻、五陵芳躅。画楼灯火，如今冷落，尘满花屋。

奈景物因人反复。算千古风流，今有谁续。苕水东边月上，酒醒人独。

角声吹、老梅三弄，想依稀、曾梦蛾绿。西风回首，山中有人，满头黄菊。
和赵光远题壁
杨莱儿（唐代）

长者车尘每到门，长卿非慕卓王孙。定知羽翼难随凤，

却喜波涛未化鲲。娇别翠钿黏去袂，醉歌金雀碎残尊。

多情多病年应促，早办名香为返魂。
禹庙
李龙高（宋代）

古庙峨峨拥衮裳，苍龙千载锁飞梁。
向来更有稽山穴，谁把梅花荐一觞。
访吴采山不值
查升（清代）

秋水乘孤艇，沿缘乱苇间。时看黄叶落，境共白鸥闲。

林影溪边屋，钟声云外山。故人今不见，月出棹歌还。
永新道中会曾时仲叙旧
曾丰（宋代）

数自倾心结友时，几离还合合还离。
三年夜话灯知尔，千里秋怀月鉴之。
黄卷孰非妲领会，青云终不负襟期。
相逢有一设不尽，前此区区枉梦思。
和若水赋圃梅花三绝句
程公许（宋代）

冰池媚影早春时，转眼累累子着枝。
调饪可能无好手，太羹真味付谁知。
书舍遣兴二首
王炎（宋代）

山好晴边出，风微雨后凉。
凭栏幽鸟语，步屧草花香。
尘事何时了，浮生有底忙。
此身垂老大，不自决行藏。
彭先生歌
周子良（南北朝）

太霄何冥冥。灵真时下游。命我嚣涂际。采察云中俦。

世路多淫浊。真诚不可搜。促驾还陆岭。人间无与酬金。
衡阳与梦得分路赠别
柳宗元（唐代）

十年憔悴到秦京，谁料翻为岭外行。
伏波故道风烟在，翁仲遗墟草树平。
直以慵疏招物议，休将文字占时名。
今朝不用临河别，垂泪千行便濯缨。
和子长见招韵四首
袁说友（宋代）

清游已恨朞年别，胜处能消一日情。
莫对浮山无好语，相逢草木有佳声。
咏怀古迹五首 其五 蓝关
陈子升（明代）

韩公谪宦叹崎岖，我亦曾游恨有馀。催老祇缘千嶂雪，罢朝非为一封书。

晚年好佛心方切，中路逢仙事也虚。能使世间魑魅息，不烦容徙恶溪鱼。
次韵赵彦肤柏梁体送张道录
李石（宋代）

烊铜作梁剑栈编，峡江百丈青云缘。
峡山鸟道飞翩翩，蜀仙自得壶中天。
丈人口诀谁与传，青城一炷心香烟。
萦藤络蔓紫翠牵，清河链师天上仙。
玉华楼高瞰平川，白日下界黑鬼缠。
帝曰汝往予详延，鼎转九丹书八篇。
清风来翔明月前，夏日不暍冬不绵。
青骡白鹤忘岁年，是家仙种张祖先。
椒子红熟丹浴泉，酿成白酒斗十千。
先生日日贪醉眠，为我寄语来日边。
晦日陪颜使君白蘋洲集
皎然（唐代）

南朝分古郡，山水似湘东。堤月吴风在，湔裾楚客同。

桂寒初结旆，蘋小欲成丛。时晦佳游促，高歌听未终。
赠员怡然员善琴余与之寓于上清宫
危素（元代）

我来蓬海堂中宿，风露满空月在竹。西秦员老夜抚琴，妙音总是云门曲。

先王作乐音律谐，载歌南风阜民财。阴湫玄龙冲石裂，赤霄凤鸟从天来。

千年古调谁能改，一变新声吁可怪。愿借琴高赤鲤鱼，与子骑之入东海。
和何太占来韵 其二
成鹫（清代）

爱此幽居水石偏，閒门临沼沼通泉。鸂鶄饱食朝收钓，鹳鹤长饥夜立禅。

冷灶静添煨芋火，破窗时有煮茶烟。君归尚忆东林否，乘兴重来亦偶然。
和李靖
胡寅（宋代）

三间茅屋陋无人，聊著投荒罪垢身。
此地相逢应有数，他年重见复何因。
雅骚我岂堪嘉赠，逸足君宜据要津。
更把一尊当雨霁，坐看冰鉴拓秋旻。
戏作绝句以唐人句终之
陆游（宋代）

雨细穿梅坞，风和上柳桥。
山居无历日，今日是何朝？
寄李存穆
贾岛（唐代）

闻道船中病，似忧亲弟兄。信来从水路，身去到柴城。

久别长须鬓，相思书姓名。忽然消息绝，频梦却还京。
光华殿侍宴赋竞病韵诗
曹景宗（南北朝）

去时儿女悲，归来笳鼓竞。借问行路人，何如霍去病？
范参政
岳珂（宋代）

纵之而矩不逾，敛之而锋无馀。实蕴而华敷，云烂而霞舒。

虽曰近世之书，亦足以为轩几之娱。久而信，信而传，其殆留而为后世之须。

噫嚱石湖。
上元前雪三绝句
苏辙（宋代）

腊中平地雪盈尺，嵩隗山田麦尚乾。
不管上元灯火夜，飞花处处作春寒。
次韵韩求仁南台朝请晚过南湖见寄
晁补之（宋代）

浮花浪蕊信东西，何许寻芳去自迟。
流景不须惊石火，寸田应已长琼枝。
想君清兴聊堪发，遣我忧心久欲夷。
便作崔丞日临水，凫行擿尾不须知。
五十
文同（宋代）

生平曾不事悠悠，倏忽年华五十秋。
宦意文情俱淡泊，可怜浑似李蒙州。
泉石清逸
林鸿（明代）

久为泉石人，了与世尘绝。朝飧清涧霞，夜弄碧萝月。

扫石奏吾琴，寻泉饭胡麻。长谣古苔篇，似是仙人家。

陶令归栗里，安石栖东山。心将槁木灰，迹与浮云閒。

有时穷跻攀，落日更吟眺。碧草藉醉眠，玄猿引长啸。

冥栖笑流俗，何用寰中名。千秋放意气，永极云霞情。
元夕玉峡过吉水与黎比部饮舟中
欧大任（明代）

雪浪开千里，仙槎偶共乘。江亭深夜酒，水市满船灯。

笛里听金缕，帆前望玉绳。明年花月夕，还约醉兰陵。
蕙兰芳引 梅畹华兄重登歌台
吴湖帆（清代）

歌散舞零，访重奏、大晟新乐。听笛里阳春，声转断肠似续。

韵余笛笛，缀一字一珠盘玉。叹定场信息，正是江南花落。

渐筑苍凉，琰笳哀怨，谩赋荣辱。忍丝管升平，珍重翠华茜曲。

江山无恙，怎堪痛哭。金缕长，千载绕梁犹昨。
寿秦太师 其二
洪适（宋代）

竹帛班班社稷臣，陈编窥读已成尘。圣朝置相超三代，舆议推公第一人。

夹日豫章蟠厚地，回天大冶转洪钧。后皇当宁年盈万，长向璇霄侍玉宸。
蕉溪温泉
颜克宗（宋代）

阴阳炭兮天地炉，隔液好景人间无。
木酸火炎两不用，清流自沸跳明珠。
何当扬波激沧溟，大块不许氛翳生。
何当翻波湔酷吏，群黎坐使心眼明。
尧舜君民均一视，匹夫匹妇皆使被。
洗除烦苛不择地，奚止一泓而已矣。
柬直方居士 其三
胡奎（元代）

墨池昨夜水生波，换得山阴道士鹅。盖世文章今有几，传家书谱已无多。

休粮服得霞千片，握发盘成雪两螺。拟借白云分半榻，醒时言笑醉时歌。
和苏唐卿
龚敦（宋代）

滁守南迁记醉狂，篆刊移近舞雩乡。当年寓兴临山水，今日希风构栋梁。

吏部丧文辞避席，阳冰阁笔让循墙。东沂从此遗声迹，迥掩桐庐翰墨光。
过招隐寺
李涉（唐代）

每忆中林访惠持，今来正遇早春时。

自从休去无心事，唯向高僧说便知。
用文之岁暮言怀韵
张扩（宋代）

岁事潜占雪，风光暗著梅。有书招隐去，无地避愁来。

厮役联裘马，英豪困草莱。谁能知许事，得酒鼾如雷。
题赵千里真逸图歌
胡应麟（明代）

吴郎示我真逸图，生绡半幅云雾裂。高堂挂之夏六月，飒飒寒风堕林叶。

纵横乱瀑坠高崦，千峰万峰路明灭。峰回路转天欲尽，似有孤亭架木末。

其下巨石盘长松，枫丹栗黄秋事浓。松间讲易三两翁，秦时四皓须眉同。

一翁击阮一坐啸，其一恍似东园公。斟酌兹图定谁笔，神品铮铮世无匹。

细看树石用勾法，人道王维字摩诘。或言近出赵千里，往往抽毫弄金碧。

呜呼王赵不可作，纵复天工繄谁识。须臾暝色来朱栏，耳边潏潏来飞泉。

吾将追逐黄与绮，坐占孤亭号角里。
减字木兰花 其十九
沈瀛（宋代）

定而后止。善到止时心地喜。鱼跃鸢风。此理昭然上下通。

跃如跃酒。欲似人常心欲寿。若到兹何。治国治家用处多。
满庭芳（王寺簿生朝）
韩淲（宋代）

点点淮山，迢迢江水，分明别是风光。地灵人杰，星斗烂文章。初度充闾佳气，当年瑞、应弄珪璋。薰弦奏，凉宵宝月，玉井藕花香。

清真，如逸少，兰亭修竹，曲水流觞。想醉乡日永，地久天长。小驻屏星怀玉，飞凫舄、元在鹓行。功名事，云龙风虎，行矣佩金章。
松滋江北阻风
阎宽（唐代）

江风久未歇，山雨复相仍。巨浪天涯起，馀寒川上凝。

忧人劳夕惕，乡事惫晨兴。远听知音骇，诚哉不可陵。
杂兴
方一夔（宋代）

旅雁南犹北，丝虫堕复粘。流年忙里过，衰发暗中添。

记事推银管，寻题探玉签。区区淡生活，与世异酸甜。
哭晁卿衡
李白（唐代）

日本晁卿辞帝都，征帆一片绕蓬壶。
明月不归沉碧海，白云愁色满苍梧。
雪晴呈子永
范成大（宋代）

碧空无处泊同云，晴入荒园鸟雀驯。
冰面小风池欲动，雪边浓雀瓦如薰。
尘容俗状长为客，冷蕊疏枝又作春。
诗卷岂能生暖热，犯寒聊复恼比邻。
雨后望月
李白（唐代）

四郊阴霭散，开户半蟾生。
万里舒霜合，一条江练横。
出时山眼白，高后海心明。
为惜如团扇，长吟到五更。
虎皮送周竹友
萧立之（宋代）

南山有虎额欲白，当年冯妇搏不得。牛羊食尽麋鹿无，樵苏不不道榛棘。

莫徭客子心胆雄，鸡翎衔矢山桑弓。凭林翳树毙一发，狐鸣雀噪寒山空。

向不雾雨不下食，也知文采真足惜。萧森素壁动斓斑，猛气雄姿见风格。

我如杜陵不愿施锦鲸，琢诗包卷送赠君。知君家学有太极，自是皋比席上人。

剪裁更入革工手，高堂寝处魑魅走。尊前一色老莱衣，为太夫人千载寿。
减字木兰花（雨中熟睡）
周紫芝（宋代）

快风消暑。门近雨边梅子树。昼梦腾腾。急雨声中唤不醒。

轻衫短箑。林下日长聊散发。无计医贫。长作云山高卧人。
客有谈海上已亥之变诗以纪之
王焜（清代）

往事茫茫话劫灰，屡经兵燹使人哀。但夸南北凭天险，不信孙卢截海来。

白骨青磷愁向暮，茧丝保障究谁才？自从庙算添戎旅，铁瓮吹笳万马回。
近买山范湾自营藏地与亡弟草塘君及外家墓茔
薛嵎（宋代）

山中百事且休闻，也莫参禅莫鍊神。
缠树古藤无了日，随风乱叶岂由身。
闲来景物吟方到，静处工夫识始真。
想得大槐宫里梦，日高犹有未醒人。
和张亨泉宴鹿鸣
吴泳（宋代）

平生湖海独元龙，门作丹梯倚太空。
还我蛾眉千顷月，借渠羊角一帆风。
文随脚迹机难活，学到源头理自通。
何代不生田表圣，诸君切在敏前功。
和紫阳先生感兴诗二十首 其十八
刘黻（宋代）

人生戒悠悠，早已闇大方。卓尔志有立，不坠炎与凉。

孙弟浃闾里，孝爱充室堂。应对动以恪，操存静而庄。

见善如乘珠，视恶如釜汤。毫釐贵明辨，造次宜谨详。

勿谓居壮年，光阴隙驹忙。穷理养夜气，任运为沈翔。
送王成叟先生访丁子植
薛师石（宋代）

老懒无拘检，一年身耐贫。还思温岭去，别我苦吟人。

柳色行三月，雩风浴暮春。旧时同学友，迎拜绿袍新。
同大孙状元送杨甫之蒲中
魏野（宋代）

蒲本舜都州，君思独去游。云分五老顶，河喷二妃楼。

雨足禾初熟，霜迟叶尚稠。此行贫莫叹，饮饯是三头。
过致政屯田刘公隐庐
黄庭坚（宋代）

儿时拜公床，眼碧眉紫烟。
舍前架茅茨，炉香坐僧禅。
女奴煮甖粟，石盆泻机泉。
今来扫门巷，竹间翁蜕蝉。
堂堂列五老，胜气失江山。
石盆烂黄土，茅斋薪坏椽。
女奴为民妻，又瘗蒿里园。
当年笑语地，华屋转朱栏。
课儿种松子，伞盖上参天。
投策数去日，木行天再环。
先生古人风，铁胆石肺肝。
眼前不可意，壮日挂其冠。
解衣庐君峰，洗耳瀑布源。
雾豹藏文章，惊世时一斑。
众人初易之，久远乃见难。
忆昔子政在，为翁数解颜。
五兵森武库，河汉落舌端。
王阳已富贵，尘冠不肯弹。
呻吟刊十史，凡例墨新乾。
宰木忽拱把，相望风隧寒。
百楹书万卷，少子似翁贤。
寄罗浮山道者二首
黄滔（唐代）

天际双山压海濆，天漫绝顶海漫根。时闻雷雨惊樵客，

长有龙蛇护洞门。泉石暮含朱槿昼，烟霞冬闭木绵温。

林间学道如容我，今便辞他宠辱喧。

有人曾见洞中仙，才到人间便越年。金鼎药成龙入海，

玉函书发鹤归天。楼开石脉千寻直，山拆鳌鳞一半膻。

谁到月明朝礼处，翠岩深锁荔枝烟。
夕阳
李中（五代）

影未沈山水面红，遥天雨过促征鸿。

魂销举子不回首，闲照槐花驿路中。
吊蒋忠烈公
陈察（明代）

琴川有间气，志士钟其英。抗疏本忧国，临危肯爱生？

天朝公道白，泉壤露华清。牢落寅恭后，空惭没世名。
偈颂三十八首
释如净（宋代）

春雨洗春雪，雪消湖上山。
雨晴相对看，突兀髑髅寒。
伏波岩
朱晞颜（宋代）

天斲神剜不记年，洞中风景异尘寰。江波荡漾青罗带，崖石虚尘碧玉环。

地接三山真迹在，天连合浦宝珠还。重来恍似乘槎到，惭愧云门夜不关。
答吴济仲见寄
陈渊（宋代）

季子观周乐，妙意传青简。诸孙拾其遗，破具前人眼。

新诗如珠璧，字字无可拣。故应意有馀，不但音睍睆。

念昔我方壮，意轻三子撰。自闻歌白雪，欲和色先赧。

中间各流落，念子忘寝馔。阻寻千里盟，未卜一笑莞。

书来得佳句，奇字富瑟僩。推先情已厚，感旧涕应潸。

周宣致中兴，土宇日益昄。肤使尽苏张，九合宁须轏。

天才必有用，造物岂徒产。椽笔傥容挥，斗印定当绾。

既去却须来，毋绝汉中栈。
寄吴德仁兼简陈季常
苏轼（宋代）

东坡先生无一钱，十年家火烧凡铅。
黄金可成河可塞，只有霜鬓无由玄。
龙丘居士亦可怜，谈空说有夜不眠。
忽闻河东狮子吼，拄杖落手心茫然。
谁似濮阳公子贤，饮酒食肉自得仙。
平生寓物不留物，在家学得忘家禅。
门前罢亚十顷田，清溪绕屋花连天。
溪堂醉卧呼不醒，落花如雪春风颠。
我游兰溪访清泉，已办布袜青行缠。
稽山不是无贺老，我自兴尽回酒船。
恨君不识颜平原，恨我不识元鲁山。
铜驼陌上会相见，握手一笑三千年。
祀先蚕六首
佚名（隋代）

神之来矣，灵风肃然。
云胡不留，旭旐有翩。
乃举旧典，几以告虔。
降福我邦，于万斯年。
长信宫词
陆游（宋代）

忆年十七兮初入未央，获侍步辇兮恭承宠光。
地寒祚薄兮自辇不祥，谗言乘之兮罪衅日彰。
祸来嵯峨兮势如坏墙，当伏重诛兮鼎耳剑鋩。
长信虽远兮匪弃路旁，岁给絮帛兮月赐稻粱。
君举玉食兮犀箸谁尝？君御朝衣兮谁进熏香？婕妤才人兮俨其分行，千秋万岁兮永奉君王。
妾虽益衰兮尚供蚕桑，愿置茧馆兮组织玄黄。
欲诉不得兮仰呼苍苍，佩服忠贞兮之死敢忘。
送成都谢掾
李承芳（明代）

楚国芙蓉折露妍，赠诗色借蜀江笺。文章日事乘槎使，书画虹光上峡船。

客路山青知己合，公庭水淡足人眠。相逢多是云霄贵，犹礼岩泉石榻禅。
送僧
释元肇（宋代）

含晖亭上曾辞我，狼伍峰前又送君。只有月明相记忆，月明争得不逢云。
杭太仆东卿自滁阳以诗来慰次韵答之
邵宝（明代）

十年京国斯文谊，千里滁阳一纸书。老去节应惟义重，世间物总是身馀。

还将旧篆题新树，已作新堂换旧居。更有高篇吟且讽，向来愁思尽消除。
和宋太玄腊日
田锡（宋代）

逢腊欣酬吟咏才，已知春色向人来。
口脂润逐银罌赐，面药香随钿合开。
梁苑辞臣堪赋雪，寿阳公主好妆梅。
更怜罢猎归侵夜，重对歌筵红烛台。
追怀亡兄金吾延伯歌姬散尽有感集句 其一
丘刘（明代）

残花怅望近人开，南国佳人去不回。回首可怜歌舞地，年年春色为谁来。
太和道士李理雄余字之守雌丏诗赠以绝句
叶春及（明代）

蚤向名山学息机，焚香长掩白云扉。雄心一片降应尽，肯逐杨花作雪飞。
宿农家
戴复古（宋代）

宿此屋头阁，瓦窗通月明。
夜深鸜鹆噪，人静桔槔声。
村落有古意，田园关客情。
儒衣成底事，所得是虚名。
秋日杂兴
敖陶孙（宋代）

客从湘中来，问我手中松。
当时一雨根，翥霄作鸾龙。
子可爇我鼎，肪可泽我容。
松今已如此，而况种树翁。
寄声十八丈，法当理归筇。
夏日即事
张九成（宋代）

日长廊迥思悠悠，自视真如不系舟。
欲趁好风河汉去，玉楼银阙剩遨游。
虞美人
萧允之（宋代）

朱楼曾记回娇盼。满坐春风转。红潮生面酒微醺。一曲清歌留往、半窗云。

大都咫尺无消息。望断青鸾翼。夜长香短烛花红。多少思量只在、雨声中。
恭和御制诗
马廷鸾（宋代）

直庐峻在九霄高，雨露恩光切仰膏。
夜炬恩浓超赐锦，春船思涩怯提鳌。
日砖有影占花隐，风铎无声引索绹。
昭代崇儒逢圣主，小臣待诏愧王褒。
湖堤暮归
陆游（宋代）

出郭并湖无十里，我归蟹舍过鱼梁。
川云苍白不成雨，汀树青红初著霜。
俗孝家家供菽水，农勤处处筑陂塘。
乐哉追逐乡三老，半醉行歌咏岁穰。
开元天宝杂咏 长汤十六所
萧立之（宋代）

赐浴华清总有名，长汤十六更泠泠。可怜洗□□□□，□洗胡尘一点腥。
次韵同年蔡仲平察院游西湖
王之道（宋代）

朝日不受雾，晴光似晖晖。
忽然快我心，清风为解围。
坐见九里快，旌幢碧相依。
天竺了在望，上有祥云微。
西湖一千顷，圆荷覆青衣。
轻舟况游览，往往俗客稀。
幸及新雨霁，欣逢露初晞。
水光与山色，高低映郊畿。
佳哉气葱郁，观阙何巍巍。
谁云门庭远，咫尺承天威。
诸公萃俊杰，高论玉尘挥。
载酒旨且多，不醉无庸归。
余欢到献酢，滟滟双鸳飞。
新诗烂锦段，想见劳心机。
顾我虽百拙，续貂重相违。
明年若重来，种种当如几。
荆门惠泉
苏轼（宋代）

泉源从高来，走下随石脉。
纷纷白沫乱，隐隐苍崖坼。
萦回成曲沼，清澈见肝膈。
泻为长溪，奔驶荡蛙蝈。
初开不容碗，渐去已如帛。
传闻此山中，神物懒遭谪。
不能致雷雨，灩灩吐寒碧。
遂令山前人，千古灌稻麦。
句 其四
郭祥正（宋代）

落日疏云催晚景，残花美酒送闲心。
又和后九首
刘克庄（宋代）

学仙烧汞成灰，学书埋笔为塚。
羡关尹喜见聃，爱希氏子瞻孔。
句
叶延年（宋代）

一夜西风惊客枕，满堤杨柳作秋声。
渔具诗。沪（吴人今谓之簖）
陆龟蒙（唐代）

万植御洪波，森然倒林薄。千颅咽云上，过半随潮落。

其间风信背，更值雷声恶。天道亦裒多，吾将移海若。
颂古一百则
释正觉（宋代）

草漫漫，门里门外君自看。
荆棘林中下脚易，夜明帘外转身难。
看看，几何般。
且随老木同寒瘠，将逐春风入烧瘢。
送翟司业赴南康 其一
黄裳（宋代）

乌台章疏风霜劲，璧水诗书日月閒。万事自来如义命，一麾谁去得湖山。

尝闻讼少公庭下，但见閒多宴坐间。明月几时随太守，香炉峰下看禅还。
再和易后韵为前韵六首
卫宗武（宋代）

妙语来翩翩，赓句惭草草。
一鼓再则衰，气痿肠亦槁。
诗不造负再，可观徒小道。
书能破万卷，篇章自然好，
浅学无根源，易涸如潢潦。
四纹四时
杨冠卿（宋代）

纹簟浥香余汗粉，绿眉攒恨旧愁新。
焚香夜拜初生月，暮色窗纱薄雾匀。
丈人观谒先帝御容
徐氏（宋代）

圣帝归梧野，躬来谒圣颜。旋登三径路，似陟九嶷山。

日照堆岚迥，云横积翠间。期修封禅礼，方俟再跻攀。
奉和御制
吴融（唐代）

岳寺清秋霁，宸游永日闲。霓旌森物外，凤吹落人间。

玉漱穿城水，屏开对阙山。皆知圣情悦，丽藻洒芳兰。
妙峰亭
赵䈣夫（宋代）

尘世有仙境，清绝不可言。寒江露沙迹，晚嶂埋云根。

暇日推吏案，呵道穿僧门。来饮岩下水，何必携芳樽。
失调名
王诜（宋代）

偷闲结个艾虎儿，要插在、秋蝉鬓畔。
送程公明
李新（宋代）

金阖铜枢唤仗开，越班侍从荐高才。
一鞭野色身何处，芸阁清风待客来。
至启休沐之中静专一室病不复饮无以慰怀性且寡合若何为乐但窗閒弄笔信意乱书 其三
李至（宋代）

朱门好景多，五月亦清凉。地胜长膏润，泉甘剧蔗浆。

树深无日到，径僻有莎荒。但恐裴肿令，虚誇绿野堂。
刘平甫席上分韵得写字
朱熹（宋代）

岁暮风雨交，流云暗平野。公子燕华姻，招呼及同社。

高情寄壶觞，晤语到风雅。剪烛夜堂深，幽怀共输写。
览胜亭
陈岩（宋代）

亭中妙墨粲于珍，添得一番山色新。
幽坐看来如看画，我今欲画恨无人。
八月七日初入赣过惶恐滩
苏轼（宋代）

七千里外二毛人，十八滩头一叶身。
山忆喜欢劳远梦，地名惶恐泣孤臣。
长风送客添帆腹，积雨浮舟减石鳞。
便合与官充水手，此生何止略知津。
呼画师
洪亮吉（清代）

护儿儿作相，世南男作匠。君不见，阎家兄弟更可嗤，为宰相，为大匠，为画师。
寒江捕鱼图
蔡肇（宋代）

海门山头初日晴，西津渡口寒潮生。沙痕暗长岛屿没，但见渔舟纵复横。

江烟漠漠飞鸥鹭，著底寒鱼冷难捕。霜中渔父扣舷歌，明月芦花不知处。
追和许浑游溪夜回韵
马祖常（元代）

溪水连云过竹间，溪声云影半潺潺。
鹤来近屋童看熟，鹭下长松客对闲。
每待月痕侵石坞，还期烟色认柴关。
人生岂独官为贵，好向君王乞越山。
感兴
邓林（宋代）

竹帛功名九折车，栖迟岩野竟何如。
浣花溪上寻佳句，积谷山头读异书。
江左风流空醖藉，淮南烟景尚凋疏。
太平十二河汾策，几欲排云谒帝居。
胡笳曲
王贞白（唐代）

陇底悲笳引，陇头鸣北风。一轮霜月落，万里塞天空。

戍卒泪应尽，胡儿哭未终。争教班定远，不念玉关中。
外甥吴缉字克熙洪武十二年二月客死于景陵时年二十八余哭之恸赋此以志余哀
邓雅（元代）

人生天壤间，脩短难一致。吾甥昔四人，今焉只存二。

缉也颇聪明，风骨亦殊异。总角事诗书，英年总材艺。

山林厌拘束，湖海多意气。辞亲远服贾，霜雪逼残岁。

昆弟争挽留，同侣复牵制。别去一月馀，还附手书至。

悲风忽重来，闻作景陵鬼。景陵在何方，西北数千里。

黯黯荆山云，茫茫汉江水。白骨埋黄沙，荒阡复谁祭。

吁嗟乎苍天，夺汝竟何意。恶草常蔓延，幽兰易凋悴。

我思平生情，悽怆裂肝肺。亲老子尚孩，相看祗垂泪。

汝父客岭南，归骨已无计。汝复没他乡，不鉴覆辙弊。

作诗招汝魂，仍以戒后世。
夜同朱吴李徐诸生集于茂才宅听歌
胡应麟（明代）

南陌朱楼并马寻，一尊尘外共披襟。齐姜久擅高唐曲，越客同操下里吟。

烛映纱厨春色浅，香飞罗袂夜寒深。云门寂寞当年调，惭愧钟期抱玉琴。
失调名
佚名（宋代）

枝头点检，退尽芳菲。
乌夜啼（五首）
蒋山卿（明代）

从劝出门去，天寒独自宿。
门外单栖乌，夜夜啼上屋。
送岳季方承命释累回京
郭登（明代）

蚤登黄阁赞经纶，欲报君恩敢爱身。
青海四年羁旅客，白头双泪倚门亲。
鸣榼又喜趋仙仗，补衮还思用旧臣。
谩道归来心便了，天涯多少未归人。
舟宿湖口
董嗣杲（宋代）

长年人海混潮声，水宿荒凉却夜惊。
月照空巢乌绕树，风吹短草雁知更。
要观此地秋涛壮，更待明年春水生。
不比蜃楼多变见，彩云初日拥层城。
为翁正三学士题东坡天际乌云帖
姚鼐（清代）

东坡自谓字无法，天巧绳墨何从施。青霄碧海纵游戏，自中律从精毫釐。

尝托西湖佳丽地，仍记閒情书小诗。前人不见蔡君谟，后人不识柯九思。

人生翰墨细事耳，古今相接良赖之。学士新作苏米斋，欲饱看字𤻲輖饥。

此册神妙尤所秘，云烟阅世怜公痴。今朝我更作公病，敛册向箧重手持。

日午来看到昏黑，兀兀不乐归车驰。学士平生妙临本，试作尝眩真鉴知。

请烦冰雪襟怀手，再写佳人绝妙辞。
岁云暮矣 其三
萨都剌（元代）

岁云暮矣，子将焉行。江南木落天雨霜，娟娟美人淮水傍。

淮水不回头，行人上小舟。
险竿行
柳曾（唐代）

山险惊摧輈，水险能覆舟。奈何平地不肯立，

走上百尺高竿头。我不知尔是人耶复猱耶，

使我为尔长叹嗟。我闻孝子不许国，忠臣不爱家。

尔今轻命重黄金，忠孝两亏徒尔夸。始以险技悦君目，

终以贪心媚君禄。百尺高竿百度缘，一足参差一家哭。

险竿儿，听我语，更有险徒险于汝。重于权者失君恩，

落向天涯海边去。险竿儿，尔须知，险途欲往尔可思。

上得不下下不得，我谓此辈险于险竿儿。
采菊
喻良能（宋代）

采采黄金蘂，盈盈白玉觞。
露兰何足饮，自觉肺肝香。
拾诸公馀韵赠辉禅师兼奉答勾龙伯秋谒广利辉
王灼（宋代）

引泉浇药圃，编竹护花科。
顿喜高风在，仍闻密义多。
四山围翠黛，一水缭青罗。
谁谡幽师死，来看窣堵波。
读杜工部诗
张方平（宋代）

文物皇唐盛，诗家老杜豪。雅音还正始，感兴出离骚。

运海张鹏翅，追风骋骥髦。三春上休苑，八月浙江涛。

璀璨开鲛室，幽深闭虎牢。金晶神鼎重，玉气霁虹高。

甲马腾千队，戈船下万艘。吴钩铦莫触，羿彀巧无逃。

远意随孤鸟，雄筋举六鳌。曲严周庙肃，颂美孔图褒。

世乱多群盗，天遥隔九皋。途穷伤白发，行在窘青袍。

忧国论时事，司功去谏曹。七哀同谷寓，一曲锦川遨。

妻子饥寒累，朝廷战伐劳。倦游徒右席，乐善伐干旄。

旧里归无路，危城至辄遭。行吟非楚泽，达观念庄濠。

逸思乘秋水，愁肠困浊醪。耒阳三尺土，谁为剪蓬蒿。
过滩
盛锦（清代）

重峡间百滩，一滩度一厄。江涡众壑趋，厓口乱石积。

大石叠鼋鼍，小石攒剑戟。中流若沸川，翻倒蛟龙窟。

牵舟逼下流，凛若阻兵革。长篙拄峰腰，远缆走山脊。

鸣金策众工，锐进不盈尺。一丝中迸断，百里供一掷。

触石无完艘，沈渊有惊魄。是时雨初霁，沙石多滑泽。

亡命争上厓，匍匐落冠舄。妇孺互扶携，鸡犬任狼藉。

暂脱鱼腹灾，波涛亦衽席。转思断鳌初，四极奠磐石。

岂其禹力衰，此境终未辟。吾尤罪巨灵，何惜只手擘。

天宰真梦梦，人事日逼窄。波静有潜鳞，林深多敛翮。

寄语营利徒，勿作远行客。
和元思朋微韵二首 其二
林希逸（宋代）

宫衣我已换禅衣，读得狐书颇造微。晚岁斗思蓬□去，早年浪夺锦标归。

多生自苦滔滔是，一悟应知念念非。投老但留诗癖在，羡君珠玉入毫挥。
善拳洞
释居简（宋代）

一山三洞幽，两洞碧通流。龙占层渊沕，鱼凭四足游。

远舒云际望，凉惬水边留。更卜重来约，岩前石点头。
小桃红·采莲女
杨果（元代）

采莲船上采莲娇，新月凌波小。记得相逢对花酌，那妖娆，殢人一笑千金少。羞花闭月，沉鱼落雁，不恁也魂消。
采莲人唱采莲词，洛浦神仙似。若比莲花更强似，那些儿，多情解怕风流事。淡妆浓抹，轻颦微笑，端的胜西施。
采莲湖上采莲人，闷倚兰舟问。此去长安路相近，恨刘晨，自从别后无音信。人间好处，诗筹酒令，不管翠眉颦。
鹧鸪天·堂上幽人睡自闲
段成己（金朝）

堂上幽人睡自闲。门前声利聚为团。花香恼梦寻无处，诗句撩人写复难。空自叹，倩谁宽。惊鸟三绕几时安。青山融岸迎人笑，旧有盟言且莫
阅从孙懿辰童试诸艺斐然可观率成志喜用坡公贺子由生孙斗老韵兼以勖之
邵希曾（清代）

畏景苦炎蒸，风亭思栉沐。佳文来稚孙，急披若新浴。

老眼忽一明，细书耐三复。理法颇惬心，精神亦满腹。

山公曰馨儿，韩门数高足。出语惊长老，翘秀动凡目。

不作巨川舟，定是丰年玉。念昔尔高曾，德累膏加沃。

莫学痴伯翁，官同鱼上竹。业精无过勤，学优端在熟。

积书如积金，能使要能读。勿局管中窥，当穿垣外瞩。

麟角果然成，鳌头不难卜。吾宗久未振，汝志毋待督。
征妇
郭士达（清代）

三年守空闺，年年裁尺素。作得辽阳书，遥阳八千路。
送齐侍者南游
郭印（宋代）

痴痴行脚师，要觅南方禅。
不知未举足，罪过已弥天。
三千大千未，当处本湛然。
若作如是解，犹嫌堕一边。
子今腰包去，慎勿求真诠。
真诠不可得，往往成风颠。
芒鞋纵所之，江山发清妍。
得住且即住，饭了曲肱眠。
赠赵神眼
姚勉（宋代）

杜门人事少，排闼相师来。
童子忙驱鹤，先生正看梅。
烦君滕口说，如我岂身媒。
水镜能司马，隆中觅异才。
念奴娇·念奴玉立
蔡松年（宋代）

念奴玉立，记连昌宫里，春风相识。云海茫茫人换世，几度梨花寒食。花萼霓裳，沈香水调，一串骊珠湿。九天飞上，叫云遏断筝笛。老子陶写平生，清音裂耳，觉庾愁都释。淡淡长空今古梦，只有此声难得。湓浦心情，落花时节，还对天涯客。春温玉碗，一声洗尽冰雪。
恣逍遥
姬翼（元代）

野服黄冠，芒鞋梨杖。无拘系、水云来往。行歌立舞，玄谈清唱。也不论、王侯高尚。性月圆明，神珠晃朗。周沙界、响无遮障。逍遥自在，优游偃仰。人间事、任他劳攘。
东征赋
班昭（两汉）

惟永初之有七兮，余随子乎东征。时孟春之吉日兮，撰良辰而征行。乃举趾而升舆兮，夕予宿乎偃师。遂去故而就新兮，志怆悢而怀悲！

明发曙而不寐兮，心迟迟而有违。酌鞰酒以弛念兮，喟抑情而自非。谅不登樔而椓蠡兮，得不陈力而相追。且从众而就列兮，听天命之所归。遵通衢之大道兮，求捷径欲从谁？乃遂往而徂逝兮，聊游目而遨魂！

历七邑而观览兮，遭巩县之多艰。望河洛之交流兮，看成皋之旋门。既免脱于峻崄兮，历荥阳而过卷。食原武之息足，宿阳武之桑间。涉封丘而践路兮，慕京师而窃叹！小人性之怀土兮，自书传而有焉。

遂进道而少前兮，得平丘之北边。入匡郭而追远兮，念夫子之厄勤。彼衰乱之无道兮，乃困畏乎圣人。怅容与而久驻兮，忘日夕而征昏。到长垣之境界，察农野之居民。睹蒲城之丘墟兮，生荆棘之榛榛。惕觉寤而顾问兮，想子路之威神。卫人嘉其勇义兮，讫于今而称云。蘧氏在城之东南兮，民亦尚其丘坟。唯令德为不朽兮，身既没而名存。

惟经典之所美兮，贵道德与仁贤。吴札称多君子兮，其言信而有徵。后衰微而遭患兮，遂陵迟而不兴。知性命之在天，由力行而近仁。勉仰高而蹈景兮，尽忠恕而与人。好正直而不回兮，精诚通于明神。庶灵祇之鉴照兮，佑贞良而辅信。

乱曰：君子之思，必成文兮。盍各言志，慕古人兮。先君行止，则有作兮。虽其不敏，敢不法兮。贵贱贫富，不可求兮。正身履道，以俟时兮。修短之运，愚智同兮。靖恭委命，唯吉凶兮。敬慎无怠，思嗛约兮。清静少欲，师公绰兮。
想东游五十韵
白居易（唐代）

海内时无事，江南岁有秋。生民皆乐业，地主尽贤侯。

郊静销戎马，城高逼斗牛。平河七百里，沃壤二三州。

坐有湖山趣，行无风浪忧。食宁妨解缆，寝不废乘流。

泉石谙天竺，烟霞识虎丘。馀芳认兰泽，遗咏思蘋洲。

菡萏红涂粉，菰蒲绿泼油。鳞差渔户舍，绮错稻田沟。

紫洞藏仙窟，玄泉贮怪湫。精神昂老鹤，姿彩媚潜虬。

静阅天工妙，闲窥物状幽。投竿出比目，掷果下猕猴。

味苦莲心小，浆甜蔗节稠。橘苞从自结，藕孔是谁锼。

逐日移潮信，随风变棹讴。递夫交烈火，候吏次鸣驺。

梵塔形疑踊，阊门势欲浮。客迎携酒榼，僧待置茶瓯。

小宴闲谈笑，初筵雅献酬。稍催朱蜡炬，徐动碧牙筹。

圆醆飞莲子，长裾曳石榴。柘枝随画鼓，调笑从香球。

幕飏云飘槛，帘褰月露钩。舞繁红袖凝，歌切翠眉愁。

弦管宁容歇，杯盘未许收。良辰宜酩酊，卒岁好优游。

鲙缕鲜仍细，莼丝滑且柔。饱餐为日计，稳睡是身谋。

名愧空虚得，官知止足休。自嫌犹屑屑，众笑大悠悠。

物表疏形役，人寰足悔尤。蛾须远灯烛，兔勿近罝罘。

幻世春来梦，浮生水上沤。百忧中莫入，一醉外何求。

未死痴王湛，无儿老邓攸。蜀琴安膝上，周易在床头。

去去无程客，行行不系舟。劳君频问讯，劝我少淹留。

云雨多分散，关山苦阻修。一吟江月别，七见日星周。

珠玉传新什，鹓鸾念故俦。悬旌心宛转，束楚意绸缪。

驿舫妆青雀，官槽秣紫骝。镜湖期远泛，禹穴约冥搜。

预扫题诗壁，先开望海楼。饮思亲履舄，宿忆并衾裯.

志气吾衰也，风情子在不。应须相见后，别作一家游。
晚登龟山
陈元荣（清代）

翠竹与松阴，千江一月沉。峰高云有意，树静鸟无心。

烟火城中望，僧徒洞里寻。岚光浮欲滴，最好是疏林。
观寺中盂兰盆会有叹
宋伯仁（宋代）

欣欣来认祖先名，梵杵丁东月二更。
满地纸钱香篆冷，更无真哭两三声。
五月八夜月色明甚望麻姑昭亭二山
周紫芝（宋代）

天高月白夜漫漫，倚杖来看月下山。老眼直穷烟霭外，诸峰浑在有无间。

翰林耽酒今何处，仙女乘鸾去不还。天恐两山看未足，故飞明镜照孱颜。
送宋景瞻秘校赴选
郭祥正（宋代）

我欲渡湖湘，君乃赴京阙。官期安可常，念此千里别。

人生几何时，倏忽变华发。难成唯功名，易往嗟日月。

在贵勿外矜，抱穷岂中热。顾彼四老人，未尝事干谒。

一朝扶太子，千载名不灭。安之命与时，为君颇详说。

西风吹月华，冷静若冰雪。何处望乡关，乡关此时节。
和萧应父赠黄子芸韵
李曾伯（宋代）

久负诗坛第一评，肯教栖凤久榛荆。
西堂有梦堪追谢，北海何书可荐衡。
匹马归来嗟我俗，孤鸿吟对羡君清。
霜前蟹嫩新篘美，为问江头潮已生。
秋馆雨夜
雍陶（唐代）

夜雨空馆静，幽人起裴回。
长安醉眠客，岂知新雁来。
夏日柬章紫仪
王熙（清代）

思君好亭子，闭户即山林。绕屋清光迥，盈阶碧草深。

素琴宜静夜，凉月发高吟。此地疑无暑，微风起夕阴。
春来闻故旧多云亡者作诗示同志
曾几（宋代）

雁足曾无一字收，有时书到却生愁。
故人叠叠半黄壤，今我萧萧全白头。
大抵百年皆逝水，可怜万事只浮沤。
朝闻夕死真吾道，圣处工夫办得不。
闻中司还旆清旦踰樊岭候之不遇自黄子矶乘舟而归
薛季宣（宋代）

万松晨度马蹄疾，五水春来湖草长。官柳弄烟天已曙，山花无草风自香。

涛痕石碛记江路，桧楫兰舟摇夕阳。送我不如归去也，啼规夹岸切愁肠。
题安州浮云寺楼寄湖州张郎中
杜牧（唐代）

去夏疏雨馀，同倚朱阑语。当时楼下水，今日到何处。

恨如春草多，事与孤鸿去。楚岸柳何穷，别愁纷若絮。
同元美与诸比部早夏城南放舟 其四
李攀龙（明代）

落日维舟好，君其问水滨。举觞遥送鸟，倚树醉看人。

各负诗无敌，翻惊会有神。明朝在城郭，骑马共风尘。
西犯 送萼汀侄之官定边
叶绍本（清代）

风寒燕市，正蹇驴初跨。离亭外，柳丝成把。休疑诧。

算征轺西去，放眼关山，洪河泰华。豪情满怀倾泻。

斟别斝。铜章黄绶好。摇鞭去也。漫回头、青门紫闼。

莎厅下。尽称晴道雨，林表看山，松间结夏。纸尾斜行名押。
江行
通琇（清代）

天地本无碍，乘风且浪游。岸疑随舫动，星故逆云流。

小憩闲临水，高吟晚上楼。宁知人代里，不复有丹邱。
满江红 其十一
刘克庄（宋代）

畴昔胪传，仗下奏、祥云五色。何况是、西山弟子，鹤山宾客。

上帝照临忠义胆，老师付授文章脉。问此君、彷佛似何人，徂徕石。

园官菜，登盘碧。田舍米，翻匙白。懒投诗见素，寄书杓直。

德耀不嫌为隐髻，龟儿已解摇吟膝。有谁怜、给札老相如，家徒壁。
大观祀社稷九首 酌献用《嘉安》。
郊庙朝会歌辞（宋代）

坤元生物，功利相宣。蠲兹祀事，美报致虔。清酤芬如，灵坛岿然。

酌尊奠觞，神其格焉。
怀郑仁叔 其二
许及之（宋代）

斗大楼居窄，林深客思长。雨凉欣破甑，风急凛垂堂。

倚禄生涯拙，忧时鬓发苍。向来遮日手，祇合钓沧浪。
平原郡王南园诗二十一首·鲜霞
姜特立（宋代）

蟠桃花发景争新，流水漂香几换春。
洞口霞光长蔽日，须知中有武陵人。
丹凤吟·暗柳烟深何处
陈允平（宋代）

暗柳烟深何处，翡翠帘栊，鸳鸯楼阁。芹泥融润，飞燕竞穿珠幕。秋千倦倚，还思少年，袜步尘轻，衫裁罗薄。陡顿芳心暗老，强理新妆，离思都占眉角。过了几番花信，晓来剗地寒意恶。可煞东风，甚把夭桃艳杏，故故凌铄。伤春憔悴，泪矗粉腮香落。挑脱金宽双玉腕，怕人猜偷握。渐芳草，恨画阑、休傍著。